Uittreksel: Een stad, drie rooikoppe, sewe dae | Maroela Media
Daar is bloed teen die dak, bloed teen die dashboard, bloed oor al die sitplekke, bloed oor my linkerarm. Die bloed kom uit 'n reusegat in Kaptein Coenie se kop. Daar is so baie bloed op sy gesig dat ek glad nie meer sy snor kan sien nie. Een dooie oog staar verwytend na my.
Vir 'n oomblik dink ek dat ek gaan flou word, want ek sien sulke witterige kolletjies voor my oë. Maar dan onthou ek ek moet asemhaal. Ek is nog nie by my huis nie. Ek is nog nie veilig nie.
'n Stukkie papier waai in die kar rond, klou aan my bebloede arm vas. Dis 'n honderdrandnoot. Ek draai om, sien daar's nog honderde van hulle. Blokkies geld, note, duisende en duisende rande, wat uit die sportsak gewaai het en nou vrolik rondwapper op die agtersitplek van die kar.